ENKYUKAKYUKA MU MBEERA Y’OBUDDE BW’ENSI N’ENTEEKATEEKA MU BITUNDU OMULI ENNYANJA NNALUBAALE. Waliwo ekiwandiiko ekyakolebwa okusinziira ku kwekenneenya okwakolebwa okulondoola entambula y’ebikolebwa okussa mu nkola ebisuubizo n’enteekateeka za East African Community Climate Change Policy okukendeeza obulabe obuva mu mukka ogufukumuka okuva mu makolero ne mu bintu ebirala, awamu n’okukyusa obuwufu okusobola okutambula n’enkyukakyuka y’embeera y’obudde bw’ensi mu bitundu omuli ennyanja Nnalubaale, naddala ku nsonga ezikwata ku byobulimi, obulunzi, ebyendiisa n’okubeera n’emmere ey’ensibo. Okwekenneenya okwakolebwa kwatongozebwa ekitongole kya East African Sustainability Watch Network era nga y’entabiro y’ebibiina binnakyewa ebisangibwa mu Uganda, Kenya, ne Tanzania. Ebibiina bino birina eggwandiisizo lyabyo mu kitongole kya Uganda Coalition for Sustainable Development e Kampala mu Uganda. Okwekenneenya kuno kwakolebwa nga y’emu ku nteekateeka ya puloojekiti eyitibwa East African SusWatch Network Civil Society Watch Project okuva mu Museenene omwaka gw’enkumi bbiri mu musanvu okutuuka mu Gwekkumi nkumi bbiri abiri mu ena. Puloojekiti eno eraafubana okulaba ng’ebigendererwa bya Lake Victoria Management Project ne East African Community Climate Change Policy bituukirizibwa. Okwekennennya okwakolebwa mu byalo mu mwaka nkumi bbiri mu abiri mu ebiri kwatunuulira nnyo amaanyi agakozesebwa mu byalo mu kufumba gamba nga: amanda, enku n’ebirala. So ng’ate mu mwaka nkumi bbiri mu kkumi n’esatu okwekenneenya okwakolebwa kwatunuulira nnyo engeri abantu gye bafunamu amazzi n’embeera y’obuyonjo. Enteekateeka n’enkola y’ekitongole kino ewa enkizo ensonga y’okukyusa obuwufu okusobola okutambula n’enkyukakyuka y’embeera y’obudde bw’ensi. Oluvanyuma n’erowooza ku kukendeeza obulabe obuva mu nkyukakyuka y’embeera y’obudde bw’ensi. Ekirala, enkola y’ekitongole kino essa essira ku bukulu bw’ensonga y’okuteeka enkyukakyuka zino mu nteekateeka y’enkulakulana y’eggwanga lyonna awamu n’ey’amawanga agali mu kitundu kino. Kino kikolebwa nga batunuulira ebitongole ebikoseddwa ennyo enkyukakyuka y’embeera y’obudde bw’ensi so ng’ate ebitongole bino birina obusobozi okuyambako ku kukendeeza obuzibu obuva mu mbeera y’enkyukakyuka eno awamu n’enkulaakulana ey’obuwangaazi mu mawanga gano ag’omukago n’ekitundu kyonna okutwalira awamu. Ekitundu ekyobugwanjuba bwa Afirika kyesigamye nnyo ku byobulimi n’obulunzi so ng’ate nabyo byesigamye nnyo ku kutonnya kw’enkuba. Kino nno kya bulabe nnyo era kiteeka obulamu n’obuwangaazi bw’abantu abali mu byalo ssaako n’ensonga ezikwata ku mmere ey’ensibo okubeera mu bulabe obwamaanyi olw’embeera y’obudde bw’ensi ekyukakyukana. Era kimanyiddwa nti abantu abaweza ebitundu kinaana ku buli kikumi ababeera mu kitundu ky’obuvanjuba bwa Afirika basinga kukola mulimu gwa bulimi wamu n’okulunda. Okulima n’okulunda mu kitundu kino bikosebwa nnyo olw’okubanga byesigama ku kutonnya kw’enkuba ey’ebbalirirwe. Kuno kw’ossa obutaba na bintu ebyetaagisa okusobozesa okutereka amazzi, enkozesa y’ettaka etali nnungi, tekinologiya akyali ow’emabega, ssaako n’ennima etali ya mulembe. Okunoonyereza kuno kwazuula nti mu bbanga eriyise, waliwo obutyabaga obugudde mu bitundu by’ensi eby’enjawulo olw’enkyukakyuka mu mbeera y’obudde bw’ensi yonna. Embeera y’ensi omusangibwa n’ekitundu kino ssaako n’ebyenfuna, biteeka ekitundu kino ku ndeboolebo y’okufuna obulabe obwamaanyi obuva mu nkyukakyuka mu mbeera y’ebbugumu awamu n’obunnyogovu. Mu nsangi zino waliwo obubonero obw’enkukunala obwoleka enkyukakyuka mu mbeera y’obudde bw’ensi. Embeera eno yeeyolekera mu kyeya ekiddiriŋŋana, ettaka okuggwaamu amazzi, n’okweyongera kw’ebbula ly’emmere eriibwa ssaako n’eyebisolo ebirundibwa awamu n’ebisangibwa mu nsiko. Kuno kweyongerako obulwadde obubalukawo olw’enkyukakyuka mu mbeera y’obudde bw’ensi. Waliwo kiremya, atangira abantu okukyusa obuwufu okusobola okutambula n’enkyukakyuka mu mbeera y’obudde bw’ensi, olw’ebyo ebivudde mu nkyukakyuka zino. Ebitundu ebisinga obungi mulimu obwavu obukudde ejjembe, era n’ebivudde mu nkyukakyuka mu mbeera y’obudde bw’ensi, byonna bigootanyizza enteekateeka ezikolebwa okukendeeza embeera y’obwavu. Kino kiremesa okutuukiriza ebimu ku biruubirirwa by’ekyasa so ng’ate enkulaakulana y’amawanga agali mu kitundu eky’obugwanjuba bwa Afirika yeesigamye nnyo ku byobulimi n’obulunzi. Wabula, bino nabyo byesigamye nnyo ku kutonnya kw’enkuba. Enkyukakyuka mu mbeera y’obudde bw’ensi eyongedde okusajjula n’okwoleka endyambi eri mu kitundu kino era nga kino kigenda kwongera okugootaanya enteekateeka ezikolebwa okukendeeza obwavu awamu n’endyambi. Endyambi enafuya nnyo obulamu bw’abantu awamu n’okubalemesa okugumira obuzibu obuva mu nkyukakyuka y’embeera y’obudde bw’ensi, ssaako n’okulemererwa okwekulaakulanya. Waliwo embeera eyekwanya n’enkyukakyuka y’embeera y’obudde bw’ensi eyeeyoleka mu bulambulukufu oba mu butali bulambulukufu mu kuvuba ebyennyanja mu nnyanja ennene awamu n’okuvuba mu migga n’ennyanja eziri munda mu mawanga. Kino kya bulabe nnyo eri amawanga ageesigamye ku musingi gw’ebyobuvubi, abantu abali mu mawanga ago ssaako n’abo abakola omulimu gw’okuvuba ebyennyanja. Ebyobuvubi bikosebwa mu ngeri ez’enjawulo olw’enkyukakyuka mu mbeera y’obudde bw’ensi. Muno nno mulimu engabanya n’obungi bw’ebyennyanja ebivubibwa mu nnyanja ennene, awamu n’okuvuba mu migga n’ennyanja eziri munda mu mawanga, ebifo ebyennyanja we bizaalira ne we bibeera ssaako n’okufuna amazzi amalungi. Ebyobulunzi biyamba nnyo embeera y’ebyenfuna by’amwanga agali mu kitundu kino era kimanyiddwa nti kye kimu ku bisinga okuvaamu ensimbi ennyingi. Wabula, abalunzi abasinga obungi nga mwe muli n’abo abalunda ente, baavu nga balundira ku musingi gwa wansi, era nga basanga okusoomoozebwa omuli n’embeera y’obudde bw’ensi ekyukakyuka. Olw’obwavu obukudde ejjembe, enkyukakyuka mu mbeera y’obudde bw’ensi etaataaganyizza nnyo abalunzi bano, enafuya obulamu bwabwe awamu n’okubalemesa okugumira obuzibu nga mwe muli n’obutasobola kweterekekera mmere ey’ensibo. Enkola eruŋŋamya ebyenkyukakyuka y’embeera y’obudde mu East Africa eruubirira okuluŋŋamya amawanga ag’omukago ne be kikwatako bonna okubasobozesa okukola enteekateeka eyawamu okulwanyisa obulabe bwonna obuva mu nkyukakyuka y’embeera y’obudde bw’ensi mu kitundu kino awamu n’okulaba nti wabaawo enkulaakulana ey’obuwangaazi mu mbeera y’abantu awamu n’ebyenfuna. Okusoomooza okuliwo kwe kuba nti enkola eno tennamanyika bulungi naddala eri amawanga ag’omukago.